சீகாழி பிரம்மதீர்த்தக் கரையில் நிற்கும் நாம், முன்னால் போடப்பட்டிருக்கும் வளைவைக் காண்கிறோம். அதன் இருபுறங்களிலும் பிரம்மன் வழிபடுவது, தந்தை சிவபாத இருதயருக்கு சம்பந்தர் தோணியப்பரைச் சுட்டிக் காட்டுவது, அம்பிகை பொற்கிண்ணத்தில் ஞானப்பால் அளிப்பது ஆகிய அருங்காட்சிகள் சுதையால் அமைக்கப்பட்டுள்ளன. நேர் எதிரே தொலைவில் தனிச்சந்நதி ஒன்று விளங்குவதைக் கண்டு அருகில் சென்றபோதுதான் அது ஞானசம்பந்தர் மூலச் சந்நதி என்று தெரிகிறது. இங்கு ஞானசம்பந்தருக்கு நித்திய வழிபாடு நடத்தப்படுகிறது. தை அமாவாசை, வைகாசி மூலம், ஐப்பசி சதயம் ஆகிய தினங்களில் சிறப்பு வழிபாடு நடத்துகிறார்கள்.